
Házasságkötés

A házasságkötést megelőző eljárás, 

a házasságkötés feltételeinek és törvényes akadályai, 

a külföldön vagy külföldivel kötött házasság és a névviselés jogi szabályai

· Előzetes eljárás - házassági szándék bejelentése

· Annál az anyakönyvvezetőnél kell a házasulóknak bejelentkezni, ahol a házasságot meg kívánják kötni.


A házasulók a házasságkötés tervezett időpontja előtt legalább 30 nappal kötelesek szándékukat az anyakönyvvezetőnek bejelenteni. 

A bejelentés főszabályként személyesen és szóban terjeszthető elő. Az előzetes bejelentést célszerű a házasulandóknak együtt megtenniük, tekintettel arra, hogy a mindkettőjüknek nyilatkozniuk kell a házassági akadályok hiányáról, a névviselésről és egyéb kérdésekről, továbbá igazolni kell a törvényben előírt feltételek fennállását is.

A külföldi állampolgárnak lehetősége van azonban az írásbeli bejelentésre is. A nyilatkozatot ilyenkor külföldi anyakönyvvezető vagy közjegyző előtt kell megtenni, és annak hiteles magyar nyelvű fordításával együtt a magyar anyakönyvvezetőnek megküldeni.

A házassági szándék bejelentésekor az anyakönyvvezető ismerteti a házasság törvényes akadályait, a házasságkötés törvényes előfeltételeit és felhívja a házasulandók figyelmét arra, hogy a házasságkötés időpontját legkorábban a bejelentéstől számított harminc nap elteltével tűzheti ki, továbbá felhívja a házasulók figyelmét a házassági akadályok elhallgatásának következményeire is. 

A 30 napos várakozási idő alól indokolt esetben a jegyző felmentést adhat. Ez az eljárás kérelemre  indul, a kérelmet általános tételű illetékbélyeggel kell ellátni.

A házassági szándék bejelentéséről felvett jegyzőkönyv tartalmazza mindazokat az adatokat és személyes nyilatkozatokat, amelyeket a házasulók a házasságkötést megelőző eljárásban tettek, az adatok igazolására bemutatott okiratok megnevezését és számát, az esetleges engedélyt, felmentést, igazolást, továbbá a házasságkötés tervezett időpontját.

A házasulandók nyilatkozatai

A házasulandó feleknek az alábbi kérdésekről kell nyilatkozniuk:

· mindkettejüknek ki kell jelenteniük, hogy házasságuknak legjobb tudomásuk szerint nincs törvényes akadálya (e nyilatkozattal egyidejűleg igazolni kell a házasságkötés törvényes feltételeinek fennállását), 

· a házasulóknak közölniük kell, hogy a házasságkötés után milyen házassági nevet kívánnak viselni. 

Ha a menyasszony a házasságkötés után kizárólag a leánykori nevét kívánja viselni, a születendő gyermekek családi nevéről a házasságkötést megelőzően is megállapodást lehet kötni. (Ebben az esetben ugyanis lehetőség van arra, hogy az általánostól eltérően a gyermekek ne az apa, hanem az anya családi nevét viseljék. Fontos szabály azonban, hogy valamennyi gyermek csak azonos családi névre anyakönyvezhető.) Ha a felek a névviselés kérdésében a házasságkötést megelőzően megállapodnak, a választott családi nevet a házassági anyakönyv is tartalmazza. A gyermekek nevére vonatkozó megállapodás végső határideje az első közös gyermek születése. Legkésőbb a gyermek anyakönyvezése során lehet a választott családi nevet bejelenteni.

Ha a menyasszonynak rendezetlen családi jogállású gyermeke van, az anyakönyvvezető a házasságkötést megelőző eljárásban a személyesen jelen levő vőlegény figyelmét felhívja arra, hogy amennyiben menyasszonyának a gyermekét a házasságkötést megelőzően magáénak elismeri - jogszabályban foglalt feltételek fennállása esetén -, őt kell a gyermek apjának tekinteni. A vőlegény a házasságkötésig tehet ilyen apai elismerő nyilatkozatot. A nyilatkozat visszavonására nincs lehetőség. Az apai elismerő nyilatkozat alapján a férjet akkor lehet a gyermek apjának tekinteni, ha a nyilatkozat megtételétől számított hat hónapon belül a házasságot megkötik.

Csatolandó okiratok

A házasságkötés törvényes feltételeinek a fennállását az alábbi okiratokkal kell igazolni:

· magyar állampolgárságot személyazonosító igazolvánnyal vagy útlevéllel, állampolgársági bizonyítvánnyal 

· külföldi állampolgárságot útlevéllel, ha a külföldi Magyarországon él, tartózkodási engedéllyel vagy személyazonosító igazolvánnyal, 

· személyi adatokat születési anyakönyvi kivonattal (külföldi anyakönyvi kivonat esetén hiteles magyar fordítás is szükséges), 

· lakóhely tanúsítása személyazonosító igazolvánnyal, lakcímkártyával, külföldiek tanúsítvánnyal, amelynek a hiteles magyar nyelvű fordítására is szükség van, 

· a családi állapotot, ha az illető hajadon, nőtlen, személyes nyilatkozat kell

· a korábbi házasság megszűnését a házassági anyakönyvi kivonattal, ha erre a megszűnést nem vezették át, akkor pedig a házastárs halotti anyakönyvi kivonatával, a házasságot felbontó jogerős bírói ítélettel 

· A családi állapot igazolása minden esetben ellenőrzésre kerül.

· a 30 napos várakozási idő, házassági akadály esetén az ezek alóli felmentésről szóló okiratot is csatolni kell, 

· a külföldi állampolgár magyarországi házasságkötése esetén a külföldinek igazolnia kell, hogy a házasságkötésnek személyes joga szerint nincs akadálya. Az igazolás alól a területileg illetékes fővárosi, megyei közigazgatási hivatal vezetője indokolt esetben felmentést adhat. A felmentés megadását az együttesen megjelenő házasulók a házasság megkötésére illetékes anyakönyvvezetőnél kérhetik.

A házasság kitűzése

A házasságkötést az anyakönyvvezető csak a házasságkötési szándék bejelentését követő harminc nap utáni időpontra tűzheti ki. A házasulók valamelyikének közeli halállal fenyegető egészségi állapota esetében a házasulók nyilatkozata a házasságkötés összes törvényes feltételeinek igazolását pótolja, és a házasságot a bejelentés után nyomban meg lehet kötni.

Ha a házasságkötést megelőző eljárásról készített jegyzőkönyv felvétele óta hat hónap eltelt, az eljárást meg kell ismételni.

A házasságkötés feltételei

A jelenleg hatályos családjogi törvény értelmében a házasság akkor jön érvényesen létre, ha az együttesen jelen levő házasulók az anyakönyvvezető hivatalos helyiségében és az anyakönyvvezető előtt, két tanú jelenlétében személyesen kijelentik, hogy egymással házasságot kötnek. Az anyakönyvvezető a kijelentést követően a házasságkötést a házassági anyakönyvbe bejegyzi.

A házasságkötés feltételei:

· házasulók együttes, személyes jelenléte, 

· egybehangzó, személyesen tett kijelentése, 

· az anyakönyvvezető hivatalos helyiségében, 

· két tanú előtt. 

Együttes, személyes jelenlét az anyakönyvvezető előtt

A magyar családjogi törvény - néhány külföldi állam gyakorlatától eltérően - kizárólag a különböző neműek, azaz a férfi és a nő közötti házasságot ismeri el. Nem tulajdonít jelentőséget azonban a házasulandók állampolgárságának. A Magyar Köztársaság területén nem csak a magyar állampolgárok köthetnek egymással házasságot, hanem magyar állampolgár külföldi állampolgárral, két külföldi állampolgár egymással is.

A házasság a feleknek az anyakönyvvezető előtt, két tanú jelenlétében történő személyes és egybehangzó nyilatkozatával jön létre. Ha a házasulandók nincsenek együttesen (ugyanazon a helyen, ugyanabban az időben, ugyanazon anyakönyvvezető és tanúk előtt) jelen, a házasság nem jöhet érvényesen létre.

Házasulók egybehangzó, személyesen tett kijelentése

A házasulandóknak a házasság kötésre vonatkozó akaratnyilatkozatukat személyesen kell megtenniük, nincs lehetőség arra, hogy a felek helyett törvényes képviselő vagy meghatalmazott járjon el.

A házasságkötési eljárás szabályai szerint a házasságkötésnél az anyakönyvvezető először köszönti a házasulókat, vendégeiket, és előbb a menyasszonyhoz, majd a vőlegényhez külön-külön a következő kérdést intézi:

"Kijelenti-e XY, hogy az itt jelen levő Z-vel házasságot köt?"

Ha a hozzá intézett kérdésre mindkét házasuló egybehangzó igennel válaszol, az anyakönyvvezető a következő kijelentést teszi:

"Megállapítom, hogy XY (férjezett névvel is megjelölve) és ZY a Magyar Köztársaság családjogi törvénye értelmében házastársak."

Ha a házasulók a fenti kérdésre nem egybehangzó igennel válaszolnak, közöttük a házasság nem jön létre. Ezt az anyakönyvvezető a jelenlevők előtt kijelenti.

Hivatalos helyiség

Főszabályként a házasságkötés az anyakönyvvezető hivatalos helyiségében, ünnepélyes keretek között, nyilvánosan történik. Rendkívüli körülmény esetében (pl. a vendégek nagy száma, valamelyik házasuló közeli halállal fenyegető állapota) a házasság az anyakönyvvezető hivatalos helyiségén kívül is megköthető.

Két tanú jelenléte

A házasság megkötéséhez két tanú jelenlétére van szükség. Házassági tanú lehet minden nagykorú és cselekvőképes személy. A házassági tanúkról a házasulók gondoskodnak.

A házasságkötésnek az első három feltétel elengedhetetlen feltétele. Ezek hiányában a házasság egyáltalán nem jön létre. 

· A házasságkötés törvényes akadályai


A házasságkötést megelőzően a házasulandóknak az anyakönyvvezető előtt nyilatkozniuk kell arról, hogy házasságuknak legjobb tudomásuk szerint nincs törvényes akadálya. A nyilatkozattal egyidejűleg igazolni kell a házasságkötés törvényes feltételeinek fennállását is.

A házasságkötés törvényes akadályai:

· a fennálló házasság, 

· a közeli rokonság, 

· az egyenes ági sógorság, 

· a cselekvőképességet kizáró gondnokság, 

· gondnokság alá helyezés nélkül is fennálló cselekvőképtelen állapot, 

· a házasságkötési korhatár el nem érése, 

· alaki hibák. 

Fennálló házasság esetén kötött újabb házasság érvénytelen. Ha azonban a korábbi házasság időközben megszűnik vagy érvénytelenné nyilvánítják, az utóbb kötött házasság érvényessé válik.

A közeli rokonsági, sógorsági kapcsolaton alapuló házassági akadályok meghatározásánál a családjogi törvényhez fűzött indokolás szerint a jogalkotó genetikai szempontokat, az egészséges utódok származásának biztosítását, illetve olyan alapvető erkölcsi normákat vett alapul, amelyek indokolják az ilyen kapcsolatban álló személyek között a házasságkötés törvényi tilalmát. Közeli rokonság miatt érvénytelen az egyenes ági rokonok és testvérek házassága, a testvérnek testvére vér szerinti leszármazójával, illetve az örökbefogadónak az örökbefogadottal kötött házassága.

Fontos szabály, hogy a testvérnek a testvére vér szerinti leszármazójával (nagynéninek az unokaöccsével, nagybácsinak az unokahúgával) kötött házasságához a törvényes akadály alól a házasságkötés előtt vagy a házasság alatt a jegyző felmentést adhat. Ugyancsak elhárítható akadály az örökbefogadó és az örökbefogadott közötti házassági akadály, az érvénytelenségi ok az örökbefogadás felbontásával ugyanis megszűnik. Semmilyen körülmények között sincs lehetőség azonban az egyenes ági rokonok, testvérek között érvényes házasságkötésre. (Az unokatestvérek közötti házasság azonban nem tilalmazott.)

Egyenes ági sógorság áll fenn a házastárs és a volt házastársának egyenes ági rokona között. Nem köthet tehát házasságot az érintett személy a volt apósával, anyósával, illetve a mostohagyermekével. Az egyenes ági sógorság akadálya alól a házasságkötés előtt vagy a házasság alatt a jegyző felmentést adhat.

Érvénytelen annak házassága, aki a házasság megkötésekor a teljes cselekvőképtelenség állapotában volt, jóllehet ilyen hatályú gondnokság alatt nem állott. (Pl. olyan mértékű ittas vagy bódult állapot, amely cselekvőképtelenséget eredményez.) Az anyakönyvvezető köteles a cselekvőképtelen állapotban álló személy házasságkötésénél való részvételt megtagadni. Ha mégis közreműködik a házasságkötés során, a megkötött házasság törvényes akadály miatt válik érvénytelenné. A házasság érvényes lesz, ha az a házastárs, akinek cselekvőképessége hiányzott, cselekvőképessé válása után a házasságot fennállása alatt helybenhagyja.

A házassági korhatár főszabályként a nagykorúság határa, azaz a 18. életév betöltése. A 18. életév betöltése előtt a gyámhatóság előzetes engedélye alapján van lehetőség házasságkötésre. A gyámhatóság a házasságkötésre indokolt esetben és csak akkor adhat engedélyt, ha a házasuló a 16. életévét betöltötte. A 16. életév betöltése előtt, tekintettel arra, hogy ehhez a gyámhatóság nem adhat engedélyt, nincs lehetőség házasságkötésre.

(A gyámhatósági engedéllyel házasságot kötő, 16. életévét betöltő személy egyébként a házasságkötéssel automatikusan nagykorúvá válik.)


A házasság érvénytelensége


A házasságkötés elengedhetetlen feltételei hiányában a házasság érvényesen nem jöhet létre. Érvénytelen azonban a házasság, ha valamennyi feltétel fennállt, de a házasság megkötésénél az anyakönyvvezető nem hivatalos minőségben, hanem magánemberként járt el, illetve ha házasulók a házasságkötésre irányuló kijelentésük megtételekor nem voltak együttesen jelen.

Fontos szabály, hogy a házasságot csak akkor lehet érvénytelennek tekinteni, ha azt érvénytelenítési perben hozott bírósági ítélet érvénytelennek nyilvánította. Érvénytelenítési pert a házasságkötés alakszerűségeinek meg nem tartása miatt (anyakönyvvezető nem hivatalos minőségben volt jelen, házasulók a házasságkötésre irányuló kijelentésük megtételekor nem voltak együttesen jelen) csak a házasságkötéstől számított hat hónap alatt és csak a házasság megszűnéséig lehet indítani, a házasság megszűnése azonban nem akadályozza a már megindított per folytatását. 

Házasságkötés külföldön, házasságkötés külföldivel
 

A magyar jogszabályok értelmében a házasságkötéskor mindkét házasuló személynek joga van arra, hogy az anyanyelvét használja. Ha a házasuló vagy a tanú a magyar nyelvet nem beszéli, és az anyakönyvvezető a házasuló vagy a tanú által beszélt idegen nyelvet nem érti, tolmácsot kell alkalmazni. A tolmácsról a házasulóknak kell gondoskodniuk. Nem lehet tolmács maga a házasuló és házasuló egyenes ági rokona.

Ha a házasfelek egyike külföldi állampolgár, a házasság csak akkor érvényes, ha ennek anyagi jogi feltételei mind a magyar jog, mind a külföldi állampolgár államának joga szerint megvannak. A házasságkötés érvényességének alaki kellékeire (anyakönyvvezető, együttes, személyes jelenlét, személyes nyilatkozat, tanúk) a házasságkötés helyén és idején hatályos jog irányadó. Magyarországon kötött házasság esetén a magyar jog az irányadó. A házasságot Magyarországon nem lehet megkötni, ha a házasságkötésnek a magyar jog szerint elháríthatatlan akadálya van.

A házasságkötésre egyebekben a magyar szabályok irányadók. A külföldi által csatolandó okiratok jegyzékét az előzetes eljárás szabályainál leírtaknál megtalálható.

Ha magyar állampolgár külföldön kíván házasságot kötni, a területileg illetékes fővárosi, megyei közigazgatási hivatal vezetője tanúsítja, hogy a házasságkötésnek a magyar jog szerint nincs akadálya. A tanúsítvány kiadását a lakóhelye szerint illetékes anyakönyvvezetőnél kérheti. Ha magyar állampolgár lakóhelye külföldön van, a tanúsítványt a magyar külképviseleti hatóság állítja ki.

Ha mindkét házasuló magyar állampolgár, külföldön a magyar külképviseleti hatóság előtt is köthetnek házasságot, feltéve hogy a kormány a külképviseleti hatóságot erre felhatalmazta. Az ilyen házasságot Magyarországon kötöttnek kell tekinteni.


HÁZASSÁG ANYAKÖNYVEZÉSE


Az anyakönyv olyan hatósági nyilvántartás, amely az ellenkező bizonyításáig közhitelűen tanúsítja a benne feljegyzett adatokat, illetőleg azok változását.
A házasságkötés anyakönyvezésének célja, egyrészt a házassági feltételek vizsgálata, másrészt a házasságkötés tényének és az ebből adódó fontosabb adatoknak, adatváltozásoknak a közhitelű nyilvántartása. 

Házasságkötés alaki kellékei

- A házasság akkor jön létre, ha az együttesen jelenlevő házasulók az anyakönyvvezető előtt személyesen kijelentik, hogy egymással házasságot kötnek.

- A házasságkötés nyilvánosan, két tanú jelenlétében, az erre rendelt hivatalos helyiségben történik. (Rendkívüli körülmény esetében a házasság az anyakönyvvezető hivatalos helyiségén kívül is megköthető.)

- Az anyakönyvvezető a kijelentés megtörténte után a házasságkötést a házassági anyakönyvbe bejegyzi.

Ha a házasságkötést megelőző eljárásról készített jegyzőkönyv felvétele óta hat hónap eltelt, az eljárást meg kell ismételni.


Okirat és személyes nyilatkozat

Az anyakönyvi és a házasságkötési eljárásban a bejegyzendő adatokat, illetőleg a házasság megkötésének törvényes előfeltételeit okirattal kell bizonyítani. Az idegen nyelvű okiratot az ügyfél hiteles magyar fordításban mutatja be. Okirat bemutatása helyett személyes nyilatkozat tehető, ha az okirat külföldről történő beszerzése akadályba ütközik.

Magyar állampolgár a személyi adatait személyazonosító igazolvánnyal, illetőleg hatósági bizonyítvánnyal bizonyítja. Azok, akik ilyennel nem rendelkezhetnek a szükséges adatokat anyakönyvi vagy más okirattal bizonyíthatják. Külföldön élő vagy onnan érkező magyar állampolgár a személyi adatait magyar útlevéllel igazolhatja.

Ha a bemutatott okirat adatainak helyessége iránt alapos kétség merül fel, az ügyfél anyakönyvi kivonat bemutatására kötelezhető. Ha a bemutatott okiratokban valamely adat eltér, az anyakönyvi eljárásban az anyakönyvi okirat adatai az irányadók.

A házasságkötési eljárásban az állampolgárságot vizsgálni kell. A külföldi állampolgárság külföldi útiokmánnyal vagy a Belügyminisztérium által kiállított igazolvánnyal, továbbá az idegen állam által kiállított állampolgársági okirattal igazolható.

A korábbi házasság megszűnését az anyakönyvvezető megállapíthatja: a házasuló személyes nyilatkozata; a volt házastárs halálát halotti, vagy a házastárs halálát utólagos bejegyzésként tartalmazó házassági anyakönyvi kivonat, továbbá a volt házastársat holtnak nyilvánító, illetőleg halálának tényét megállapító jogerős bírósági határozat; a házasság felbontását vagy érvénytelenné nyilvánítását jogerős bírósági határozat, illetőleg az ezt tartalmazó házassági anyakönyvi kivonat alapján. Az anyakönyvvezető az Igazságügyi Minisztérium nyilatkozatát kéri, ha a magyar állampolgár házasságának felbontását vagy érvénytelenné nyilvánítását külföldi bíróság határozatával igazolja.


Bejelentése a névviselésről

Az anyakönyvvezető köteles a házasulókat a házasságkötést megelőzően tájékoztatni arról, hogy joguk van választani, milyen nevet kívánnak viselni a házasságkötés után. A házasság megkötéséig a korábbi nyilatkozatát megváltoztatható.

Nyilatkozat a menyasszony gyermekének apaságáról

Ha a menyasszonynak rendezetlen családi jogállású gyermeke van, az anyakönyvvezető a házasságkötést megelőző eljárásban a személyesen jelenlevő vőlegény figyelmét felhívja arra, hogy amennyiben menyasszonyának a gyermekét a házasságkötést megelőzően magáénak elismeri, jogszabályban foglalt feltételek fennállása esetén őt kell a gyermek apjának tekinteni. A vőlegény apai elismerő nyilatkozatot a házasság megkötéséig tehet. A nyilatkozatot visszavonni nem lehet. Az apai elismerő nyilatkozat alapján a férjet akkor lehet a gyermek apjának tekinteni, ha a nyilatkozat megtételétől számított hat hónapon belül a házasságot megkötik. 

Megállapodás a gyermek családi nevéről

Ha a menyasszony bejelenti, hogy a házasságkötés után kizárólag a leánykori nevét kívánja viselni, a házasulók a házasságkötés előtt is megállapodhatnak arról, hogy a házasságból származó gyermekek az apa vagy az anya családi nevét viselik. A megállapodást a házassági anyakönyv is tartalmazza. A gyermekek nevére vonatkozó megállapodást legkésőbb az első közös gyermek születésének anyakönyvi bejegyzése során lehet az anyakönyvvezetőnek bejelenteni.
Ha a gyermek születése anyakönyvi bejegyzésének időpontjában az egyik szülő nem él, ismeretlen helyen tartózkodik, vagy a szülői felügyeletet annak megszüntetése vagy szünetelése folytán nem gyakorolhatja, egyedül a másik szülő határozhatja meg, hogy a gyermek melyik szülő családi nevét viselje. 
Házasságkötésnél való közreműködés megtagadása

Házassági akadályt bárki bejelenthet. 

Az anyakönyvvezető a házasságkötésnél való közreműködést megtagadja, ha: 

a közreműködésre nem illetékes; 

az eljárásból ki van zárva; 

a házasságkötésnek törvényes akadálya van; 

a házasulók a házasságkötés törvényes feltételeit nem igazolták; 

a házasulók a házasságkötésükhöz a jogszabályban előírt felmentést, illetőleg engedélyt nem mutatták be; 

a bíróság valamelyik házasulót, akár nem jogerős határozattal is cselekvőképességet kizáró gondnokság alá helyezte, vagy a házasuló a házasságkötés időpontjában nyilvánvalóan cselekvőképtelen; 

a házasulók a házasságkötés után viselni kívánt névrőll nem nyilatkoztak; 

a házasságkötésre előírt várakozási határidő még nem telt el, illetőleg a házasulók e határidő alól felmentést nem kaptak.
Az anyakönyvvezető a házasulók valamelyikének közeli halállal fenyegető egészségi állapota esetén sem adhat felmentést házassági akadály alól. 

Tanúsítvány külföldön történő házasságkötéshez

Az a magyar állampolgár vagy Magyarországon lakó hontalan személy, aki külföldön kíván házasságot kötni, az ehhez szükséges tanúsítvány kiadását a lakóhelye szerint illetékes anyakönyvvezetőnél kérheti.
A kérelemhez csatolni kell a külföldön lakó és tartózkodó házasulónak az illetékes külföldi hatóság (közjegyző, anyakönyvvezető) előtt tett és hitelesített nyilatkozatát, amelyben kijelenti, hogy tervezett házasságának legjobb tudomása szerint nincs törvényes akadálya. A nyilatkozat csak akkor fogadható el, ha tartalmazza a családi és utónevet, a születés helyét és idejét, a családi állapotot, a szülők családi és utónevét, továbbá a nyilatkozó lakóhelye és állampolgársága is megállapítható belőle. A tanusítványt a közigazgatási hivatal vezetője adja ki. 


Házasságkötésről még

A házasságkötés nyilvános és ünnepélyes. Ettől csak akkor lehet eltérni, ha a házasulók ezt kérik, vagy ha a házasuló állapota közeli halállal fenyeget.
Házassági tanú lehet minden nagykorú és cselekvőképes személy. A házassági tanúkról és tolmácsról a házasulók gondoskodnak.

Az anyakönyvvezető az önkormányzat dolgozóinak hivatali munkaidején túl is közreműködik a házasságkötésnél. Ha a házasulók valamelyikének állapota közeli halállal fenyeget, az anyakönyvvezető bármely időpontban közreműködik a házasságkötésnél.

A helyi önkormányzat gondoskodik a házasságkötésre alkalmas helyiségről. Köröstarcsa Község Önkormányzatának házasságkötő terme a Szabó Károly Művelődési Ház és Könyvtár nagyterme. 

A házasságkötésen és egyéb családi esemény társadalmi megünneplésén 

(1) hivatali munkaidőn belül ingyenes alapszolgáltatás házasságkötésnél - az anyakönyvvezető hivatalos helységben, jogszabályban rögzített hivatalos szöveg és eljárásban való közreműködése - melynél résztvevők a házasulók, a tanuk, tolmács és az anyakönyvvezető.

(2) Amennyiben nem az (1) bekezdésben meghatározott alapszolgáltatás igénybevételéről van szó, a szolgáltatásért térítési díjat kell fizetni. 

3. §

(1) Az anyakönyvvezető hivatalos helyiségén kívül történő házasságkötésért a házasulók az e rendeletben meghatározott díjat kötelesek fizetni, kivéve, ha a hivatalos helyiségen kívüli házasságkötésre rendkívüli körülmény miatt kerül sor.

(2) Az (1) bekezdésben meghatározott rendkívüli körülménynek minősül különösen, ha valamelyik házasuló súlyos mozgáskorlátozottsága, egészségi állapota, kora miatt különös erőfeszítés lenne számára az anyakönyvvezető hivatalos helyiségében való megjelenés.

4. §

A házasságkötések és egyéb családi események szolgáltatási díjai

Szolgáltatás megnevezése
· Díj + ÁFA



a.) A nagyterem igénybevétele
10.000.- Ft

b.) A nagyterem felének igénybevétele
5.000.- Ft

c.) Anyakönyvvezető ünnepi beszéde
5.000.- Ft

d.) Gépi zene és hangosítás a terembérleten felül
3.000.- Ft

e.) Az anyakönyvvezető hivatalos helyiségén kívül történő házasságkötésen való közreműködése ünnepi beszéddel együtt 
30.000.- Ft

f.) Az anyakönyvvezető hivatalos helyiségén kívül a szabadban megrendezendő ünnepség esetén a művelődési ház készenléti díja
5.000.- Ft

5. §

(1) A szolgáltatási díjak nem tartalmaznak teremdíszítést, pezsgő, illetve gyertyaköltséget, asztaldíszt, versmondást. Arról az igénylőnek kell gondoskodni.

(2) A hivatalos helyiségen kívül megtartandó szolgáltatási díjak nem tartalmaznak az hangosítást, zeneszolgáltatást, eszközhasználatot. 

(3) A hivatalos helyiségen kívül megtartandó eseményekhez a szükséges eszközök biztosítása – anyakönyv aláíráshoz megfelelő asztal, pezsgőfogyasztás kellékei, szükség szerint székek - az igénylő feladata.

6. §

A szolgáltatási díjat a Polgármesteri Hivatal pénztárába kell megfizetni, a családi ünnepség napjának pontosítása időpontjában.

(1) Amennyiben a rendezvény elmarad és azt az ünnepség előtt 5 nappal korábban bejelentik, a szolgáltatási díjat a hivatal visszafizeti.

(2) A szolgáltatási díj a Polgármesteri Hivatal bevétele 4. § c.) és e.) pontjainál

(3) A Szabó Károly Művelődési Ház bevétele a 4. § a.), b.), d.), és f.) pontjainál.



Házassági anyakönyv

A házassági anyakönyv nyilvántartja:

- a házasságkötés helyét és idejét (év, hó, nap);
- a férj, valamint a feleség családi és utónevét, születési helyét, személyi azonosítóját, a házasságkötést megelőző családi állapotát, lakóhelyét, a házasulók szüleinek családi és utónevét;
- a feleség és a férj házassági nevét
- a házasságkötésnél közreműködött anyakönyvvezető családi és utónevét;
- a házassági tanúk és a tolmács családi és utónevét;
- a megállapodást a születendő gyermekek családi nevére;
- a férj, illetőleg a feleség külföldi állampolgárságát.

Az adatok változása esetén anyakönyvezni kell:

- a férj, illetőleg a feleség családi és utónevének, személyi azonosítójának megváltozását;
- a házasság megszűnését, illetőleg érvénytelenné nyilvánítását;
- a külföldi állampolgárság megszűnését;
- a megállapodást a születendő gyermekek családi nevéről.

